Et ukendt antal teleselskaber beholder tilsyneladende en del af den moms, som de opkræver af kunderne, i stedet for at aflevere den til statskassen.

Jesper Høberg, f. 1975, er chef for Finans’ gravergruppe. Jesper er uddannet journalist på Danmarks Journalistskole i 2002, og efter et kort vikariat hos Ritzaus Bureau landede han på Jyllands-Posten som erhvervsjournalist. Her har han stået bag en lang række dagsordensættende historier og artikelserier om blandt andet korruption i FN’s olie-for-mad program, kollapset i Genan og Johan Schlüter Advokatfirma. I 2004 blev han nomineret til Cavling-prisen for afsløringen af, at TDC havde udnyttet et hul i skatteloven til at score et kunstigt skattefradrag i milliardklassen. I 2013 blev han nomineret til FUJ-prisen for fremragende undersøgende journalistik, og i 2017 var han med til at vinde FUJ-prisen for afsløringer af, hvordan bilbranchen barberede store summer af registreringsafgiften på leasingbiler. Han er født i Nordsjælland, men fastholder, at han tidligt konverterede til jydedommen, og at han i dag er full blown nordjyde.

Skat er i gang med at undersøge et eller flere teleselskaber, der tilsyneladende beholder en del af den moms, de opkræver af kunderne, i stedet for at aflevere den til statskassen.

Manøvren foregår på den måde, at teleselskabet sælger et abonnement med en bestemt mængde taletid eller data inklusiv moms. Men hvis kunden ikke udnytter hele pakken, afleverer teleselskabet kun moms for det faktiske forbrug og beholder den resterende del af momsen i sin egen pengekasse.

Skat bekræfter, at man undersøger manøvren i forbindelse med et momsprojekt rettet mod de største selskaber i Danmark, men Skat vil ikke ud med, hvor mange eller hvilke teleselskaber, der er i søgelyset.

Det danske mobilmarked domineres af fire store spillere: TDC, Telenor, Telia og 3. De tre første oplyser alle til Finans, at de indbetaler al opkrævet moms til Skat, mens 3 som det eneste selskab nægter at svare på spørgsmålet.

3 indrømmer dog, at selskabet har en »dialog« med Skat om firmaets momshåndtering, og af det seneste årsregnskab kan man læse, at firmaet vurderer, at momssagen samt andre tvister kan løbe op i samlet 310 mio. kr.

3 har haft stor succes med netop salg af mobilabonnementer med tale- og datapakker, og sidste år omsatte firmaet for 3,2 mia. kr. og et overskud på over 400 mio. kr. før skat.

Selskabets direktør Morten Christiansen vil ikke stille op til et interview men har valgt at kommunikere skriftligt med Finans gennem kommunikationsafdelingen.

Selv om direktøren ikke vil bekræfte, om 3 har beholdt en del af kundernes momsbetalinger, oplyser han, at firmaet er i sin gode ret til at »udfordre Skats praksis«.

»Så længe sagen kører, og det er uvist, om vi skal betale yderligere i moms, så mener vi ikke, at man kan tale om, at vi har beholdt momsen,« hedder det i et af svarene.

Over for Finans gør Skat det klart, at man mener, teleselskaberne skal afregne fuld moms, og eksperter er overraskede over sagen.

»Jeg kan slet ikke se for mig, hvordan man skulle kunne nå frem den konklusion, at man må beholde en del af momsen selv,« siger momschef i BDO, Sten Kristensen.